Diari Oficial de la Generalitat Valenciana


Sumari del DOGV 2567, del 11-08-1995 (1995/835806)

RESOLUCIÓ de 27 de març de 1995, del director general de Justícia de la Conselleria d'Administració Pública, per la qual es resol reconéixer i inscriure en el Registre de Fundacions de la Conselleria d'Administració Pública la Fundació denominada Servei Valencià d'Ocupació.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2567

Data del DOGV
:   11-08-1995

Secció del DOGV
:   ALTRES DISPOSICIONS

Número del document
:   1995/835806


Data del document
:   27-03-1995

Organisme emissor
:   Conselleria d'Administració Pública

Tipus de document
:   Resolució

RESOLUCIó de 27 de març de 1995, del director general de Justícia de la Conselleria d'Administració Pública, per la qual es resol reconéixer i inscriure en el Registre de Fundacions de la Conselleria d'Administració Pública la Fundació denominada Servei Valencià d'Ocupació.   
Vist l'expedient iniciat a instància del Sr. Rafael Recuenco Montero, com a membre del patronat i en representació de l'esmentada entitat.  
Antecedents de fet  
Primer  
En virtut d'escriptura pública núm. 677 de data 24 de febrer de 1995, atorgada davant notari de València Sr. Eduardo Llagaria Vidal, els atorgants Sr. Francesc Xavier Sanahuja Sanchis, conseller de Treball i Afers Socials; Sr. José M.ª Jiménez de la Iglesia, en representació de la Confederació Interprovincial d'Empresaris de la Regió Valenciana; el Sr. Cesáreo Fernández álvarez, en representació de la Confederació Empresarial de la Petita i Mitjana Empresa Valenciana; el Sr. Rafael Recuenco Montero, en representació del sindicat UGT-PV, i el Sr. Antonio Montalbán Gámez, en representació del sindicat CC OO-PV, van constituir una fundació denominada Servei Valencià d'Ocupació, de què són fundadors les institucions i entitats locals.  
Segon  
Els fins de la fundació, segons consta en els articles 4t i 5é. dels estatuts units a l'escriptura de constitució són:   
- Mitjançar en el mercat de treball de la Comunitat Valenciana i prestar cooperació per a la interconnexió entre l'oferta i la demanda d'ocupació en aqueix mateix àmbit territorial, i crear amb aquesta finalitat les oficines d'ocupació necessàries per al desenvolupament d'aquesta activitat.  
- L'ocupació dels treballadors, per a la qual cosa es desenvoluparà la funció de mitjancer laboral.  
Tercer  
La dotació inicial de la fundació està constituïda per la quantitat de dos milions de pessetes, segons consta en l'esmentada escriptura.  
Quart  
Seran beneficiaris de les activitats de la fundació els ocupadors i les organitzacions empresarials, i els treballadors en recerca d'ocupació i les organitzacions sindicals.  
Cinqué  
El govern i l'administració de la fundació estarà a càrrec:  
1) Del patronat, integrat pel conseller de Treball i Afers Socials, que el presidirà, el president de CEPYME, el president de CIERVAL, el secretari general de UGT-PV i el secretari general de CC OO-PV, qui acceptaran els seus respectius nomenaments en l'escriptura de constitució.  
2) De la junta de govern, la composició i els representants de la qual també consten en l'esmentada escriptura.  
3) De les comissions delegades.  
4) Del director gerent.  
Consideracions jurídiques  
Primera  
La Constitució espanyola recull en el títol I, capítol II, secció II, article 34, el dret de fundació per a fins d'interés general.  
Segona  
La Llei 30/1994, de 24 de novembre, diu que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de fins d'interés general, circumstàncies que concorren en aquest cas.  
Tercera  
Aquesta conselleria és competent per a resoldre aquest expedient en virtut de les atribucions que té assignades per Decret 15/1991, de 21 de gener, del Consell de la Generalitat Valenciana, i d'acord amb el núm. 23 de l'article 31 de l'Estatut d'Autonomia de la Comunitat Valenciana, tenint en compte els fins que es proposa acomplir la fundació.  
Quarta  
L'escriptura de constitució i els estatuts continguts en l'escriptura pública de 24 de febrer de 1995, amb número de protocol 677, compleixen els requisits bàsics dels articles 8 i 9 de la Llei 30/1994, de 24 de novembre, per la qual és procedent el reconeixement de l'interés general dels seus objectius, i la inscripció en el Registre de la Direcció General de Justícia.   
Per tant, i en atenció als fets i fonaments de dret fins ací desenvolupats, resolc:  
Primer  
Reconéixer l'interés general de la fundació Servei Valencià d'Ocupació, amb domicili a València, al passeig de l'Albereda, 16.  
Segon  
Confiar el govern de la fundació al patronat determinat en l'escriptura de la constitució.   
Tercer  
Atribuir el seu protectorat a la Conselleria de Treball i Afers Socials, atesa la finalitat eminentment laboral d'aquesta, encara que no es pot classificar entre les denominades fundacions laborals, i establir la necessitat que, en cas de col·lisió d'interessos entre els de la fundació i els de la Conselleria de Treball i Afers Socials, s'acudisca a la decisió d'aquesta Conselleria d'Administració Pública per a l'adopció de les mesures pertinents.  
Quart  
Aprovar els seus estatuts, llevat del segon paràgraf de l'article primer.  
Cinqué  
Ordenar-ne la inscripció en el Registre de Fundacions de la Conselleria d'Administració Pública.  
Hom podrà interposar contra aquesta resolució, que posa fi a la via administrativa, un recurs contenciós administratiu davant la Sala Contenciosa del Tribunal Superior de Justícia de la Comunitat Valenciana, en el termini de dos mesos comptadors des de l'endemà a la notificació d'aquesta.  
Per a la interposició de l'esmentat recurs, serà requisit imprescindible que amb caràcter previ la persona que recorre comunique a aquest òrgan la interposició d'aquest.  
Tot això d'acord amb els articles 58 i següents de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 27 de març de 1995.- El director general de Justícia: Gonzalo Moliner Tamborero.